70-jarige in sy bed doodgeskietArgieffoto Die polisie in die Oos-Kaap stel ondersoek in ná ŉ 70-jarige man in sy huis in Seafield doodgeskiet is. Kapt. Mali Govender, woordvoerder van die polisie, het gesê beamptes versoek lede van die gemeenskap om hulle te help om die oortreder aan te keer. Die man se vrou, wat baie getraumatiseerd is, het gesê sy het Maandagaand laat iemand by hul venster opgemerk en haar slapende man wakker gemaak. “Toe die man wou opstaan, het die aanvaller, wat by die slaapkamer se venster gestaan het, sy lyf deur die venster gedruk en die man geskiet,” het Govender verduidelik. Die aanvaller het daarna van die toneel gevlug. Forensiese kenners het tydens die voorlopige ondersoek beslag gelê op ŉ kledingstuk wat vermoedelik aan die aanvaller behoort. Niemand is nog in hegtenis geneem in verband met die voorval nie. Brig. Morgan Govender, bevelvoerder van Port Alfred, het gesê hulle is geskok oor die voorval en betuig hul meegevoel met die vriende en familie van die slagoffer. “Ons doen ŉ beroep op die gemeenskap om die SAPD by te staan met hul ondersoek.” Enigiemand met inligting kan Crime Stop skakel by 08600 10111.